Ehdotus NEUVOSTON ASETUKSEKSI asetuksen (ETY) N:o 918/83 muuttamisesta väliaikaiseksi poikkeukseksi tuotaessa tullitta olutta Suomeen

(komission esittämä)

PERUSTELUT

YLEISTÄ TAUSTAA

Suomella on oikeus rajoittaa sen alueelle muista jäsenvaltioista ilman valmisteveroa tuotujen alkoholijuomien ja erilaisen valmistetun tupakan määriä tiettyihin rajoihin saakka neuvoston direktiivin 92/12/ETY 26 artiklan nojalla ja tähän säännökseen viittaavan liittymisasiakirjan ehtojen mukaisesti. Oluen tuonnin osalta liittymis-asiakirjassa asetettu raja on 15 litraa. Poikkeus myönnettiin aluksi 31 päivään joulukuuta 1996 saakka.

Direktiivin 92/12/ETY 26 artiklan muuttamisen jälkeen Suomi sai oikeuden edelleen soveltaa sen alueelle ilman ylimääräistä valmisteveroa tuotavia tavaroita koskevia määrällisiä rajoituksiaan. Lisäksi Suomea pyydettiin poistamaan kyseiset rajoitukset asteittain viimeistään 31 päivänä joulukuuta 2003. Suomi sai lisäksi oikeuden rajoittaa vapautuksen veronmaksusta koskemaan vain omia kansalaisiaan, jotka olivat olleet sen alueen ulkopuolella yli 24 tunnin ajan.

SUOMEN PYYNTÖ

Koska Suomi rajoittuu suoraan Venäjään ja Baltian maihin sekä verotuksellisten ja taloudellisten ongelmien takia Suomi on pyytänyt saada rajoittaa matkustajien henkilökohtaisiin matkatavaroihin sisältyvän muuna kuin kaupallisena tuontina kolmansista maista tullitta tuodun oluen määrän vähintään 6 litraan 1 päivästä huhtikuuta 2000 ja 1 päivään tammikuuta 2006. Pyyntö perustuu alkoholijuomien, erityisesti oluen kasvaneeseen tuontiin Venäjältä ja Virosta. Tällä tuonnilla on kielteisiä vaikutuksia Suomen vähittäiskauppiaiden toimintaedellytyksiin ja raja-alueiden työllisyyteen. Lisäksi oluen kasvanut tuonti aiheuttaa huomattavia tulojen menetyksiä. Myös terveysongelmat ovat lisääntyneet kasvaneen alkoholin kulutuksen myötä.

SELVITYS

Neuvoston asetuksen (ETY) N:o 918/83 47 artiklan mukaisesti matkustajien henkilökohtaisiin matkatavaroihin sisältyvän muuna kuin kaupallisena tuontina kolmansista maista tapahtuvan tullittoman oluen tuonnin arvo on rajoitettu 175 euroon matkustajaa kohti. Tämä tarkoittaa, että matkustajilla olisi oikeus tuoda kolmansista maista Suomeen 200 litraa olutta. Koska Suomen ja sen naapurina olevien kolmansien maiden välillä vallitsee yhä huomattava hintaero, verottomien tavaroiden myymälöiden olemassaolo Venäjän raja-alueilla ja Suomen Viroon yhdistävillä autolautoilla vahvistaa rajojen yli tapahtuvan kaupankäynnin kielteisiä vaikutuksia Suomen vähittäiskauppiaiden taloudelliseen tilanteeseen. Vähittäiskauppojen kärsimien kielteisten vaikutusten ja verotulojen menetysten seurausten lisäksi lisääntynyt oluen maahantuonti aiheuttaa sosiaalisia ja terveydellisiä ongelmia.

On tarpeen antaa Suomelle oikeus soveltaa väliaikaista poikkeusta neuvoston asetuksen (ETY) N:o 918/83 47 artiklasta. Suomelle olisi näin ollen annettava oikeus soveltaa alempaa kynnystä oluen tullittomaan tuontiin kolmansista maista. Tämä rajoitus olisi määrättävä vähintään 6 litraksi ja Suomen esittämän pyynnön mukaisesti se olisi otettava käyttöön 1 päivänä huhtikuuta 2000. Tämä toimenpide ratkaisisi nykyiset verotukselliset ja taloudelliset ongelmat ja helpottaisi yhteisön sisäisten verohelpotusten vaiheittaista käytöstä poistamista. Tämä poikkeus olisi rajoitettava tiettyyn ajanjaksoon ottaen huomioon, että yhtäläiset yhteisön säännöt ovat tarpeen kilpailun vääristymisen estämiseksi, joka johtuu erilaisten rajoitusten soveltamisesta ylitettäessä yhteisön ulkoisia rajoja. Jotta Suomi voisi sopeutua kasvaneisiin oluen tullittoman tuonnin mahdollisuuksiin, on aiheellista lykätä tämän poikkeuksen voimassaolon päättymistä 31 päivään joulukuuta 2005 eli kahta vuotta myöhemmäksi kuin yhteisön sisäisten verovapautusten rajoittamisen voimassaolon päättyminen 1 päivänä tammikuuta 2004.

Ehdotus direktiiviksi muista maista kuin jäsenvaltioista tapahtuvan tuonnin vapauttamiseksi liikevaihtoverosta ja valmisteverosta esitetään samanaikaisesti.

2000/0039 (CNS)

Ehdotus

NEUVOSTON ASETUKSEKSI

asetuksen (ETY) N:o 918/83 muuttamisesta väliaikaiseksi poikkeukseksi tuotaessa tullitta olutta Suomeen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 26 artiklan,

ottaa huomioon komission ehdotuksen [6],

[6] EYVL C

ottaa huomioon Euroopan parlamentin lausunnon [7],

[7] EYVL C

ottaa huomioon talous- ja sosiaalikomitean lausunnon [8],

[8] EYVL C

sekä katsoo seuraavaa:

(1) Valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetun neuvoston direktiivin 92/12/ETY [9], 26 artiklassa myönnetään Suomelle oikeus pitää muista jäsenvaltioista hankitun oluen määrällinen rajoitus 15 litrana, kuten Itävallan, Suomen ja Ruotsin liittymisasiakirjassa määrätään. Tämä määrä on vapautettu Suomen veroista.

[9] EYVL L 76, 23.3.1992, s. 1, direktiivi sellaisena kuin se on viimeksi muutettuna direktiivillä 96/99/EY (EYVL L 8, 11.1.1997, s. 12).

(2) Suomen olisi toteutettava toimenpiteet sen varmistamiseksi, että oluen tuontia kolmansista maista ei sallita edullisemmin ehdoin kuin kyseistä tuontia muista jäsenvaltioista.

(3) Yhteisön tullittomuusjärjestelmän luomisesta 28 päivänä maaliskuuta 1983 annetun neuvoston asetuksen (ETY) N:o 918/83 [10] 45 artiklassa säädetään kolmannesta maasta tulevien matkustajien henkilökohtaisiin matkatavaroihin sisältyville tavaroille myönnettävästä tuontitullittomuudesta edellyttäen, että tuonti ei ole luonteeltaan kaupallista.

[10] EYVL L 105, 23.4.1983, s. 1, asetus sellaisena kuin se on viimeksi muutettuna asetuksella (EY) N:o 355/94 (EYVL L 46, 18.2.1994, s. 5).

(4) Asetuksen (ETY) N:o 918/83 47 artiklan mukaisesti tuontitullitta tuotavan oluen kokonaisarvo ei saa ylittää 175 euroa matkustajaa kohti. Mainitun asetuksen 47 artiklan toisen alakohdan mukaisesti jäsen-valtioilla on oikeus alentaa tämä määrä 90 euroon 15 vuotta nuorempien matkustajien osalta.

(5) Suomi on pyytänyt lupaa poiketa näistä arvoista ja oluen tullittomaan tuontiin kolmansista maista sovellettavasta määrällisestä rajoituksesta.

(6) Oluen tuonnin rajoittaminen vähintään 6 litraan on asianmukaista ottaen huomioon Suomen maantieteellinen sijainti ja raja-alueilla sijaitsevien vähittäiskauppiaiden taloudelliset vaikeudet ja huomattava tulojen menetys, joka aiheutuu kasvaneesta oluen tullittomasta tuonnista kolmansista maista.

(7) On tarpeen asettaa tälle poikkeukselle aikarajoitus matkustajien yhtäläisen kohtelun varmistamiseksi kaikkialla yhteisössä siirtymäkauden jälkeen.

(8) On aiheellista pitää tämä poikkeus voimassa kaksi vuotta kauemmin kuin muista jäsenvaltioista Suomeen tuodun oluen rajoitus, jotta Suomen vähittäiskauppa sopeutuu uuteen tilanteeseen,

ON ANTANUT TÄMÄN ASETUKSEN:

1 artikla

Lisätään asetukseen (ETY) N:o 918/83 47 b artikla seuraavasti:

"47 b artikla

Poiketen 47 artiklassa säädetyistä arvoista Suomella on oikeus soveltaa 31 päivään joulukuuta 2005 vähintään kuuden litran määrällistä rajoitusta oluen tuontiin tullitta.".

2 artikla

Tämä asetus tulee voimaan 1 päivänä huhtikuuta 2000.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja